Morafková Laura művészettörténész

BLUE Kiállításmegnyitó

Nagy örömömre szolgál, hogy ma délután együtt ünnepelhetjük a BLUE kiállítás megnyitóját. Ez az esemény nem csupán egy kiállítás, hanem **egy új párbeszéd kezdete**, amely a művészet erejét a **fenntarthatóság** és a **megújulás eszméivel** kapcsolja össze.

A kék szín, amely a tárlat központi témája, sokrétű jelentéssel bír: egyszerre idézi a **végtelenséget** és az **elmélyülést,** a **nyugalmat** és a **dinamizmust**, valamint a **természeti elemek ősi erejét**. A kiállított művek ezen árnyalatok mentén kalauzolnak bennünket, ösztönözve arra, hogy **újragondoljuk helyünket a folyamatosan változó világban.**

A kék szín az emberiség történetében mindig is különleges jelentőséggel bírt. A művészettörténet egyik ikonikus alakja, **Yves Klein** talán az egyik legmélyebben kutatta ennek a színnek a hatását és szimbolikáját. Az ő művészetében a kék **az anyagtalanságot**, a **végtelent** és a **szellemi szabadságot testesítette meg**. Kleint idézve:

***„A kék túl van minden dimenzión… kék az abszolút szabadság.”***Nem csoda, hogy megalkotta a saját kék árnyalatát a **nemzetközi klein kéket**, amely talán az egyik **legmélyebb kék árnyalat.** Klein szerint a kék az egyik **legkevésbé materiális szín**, ugyanis olyan absztrakt elemekre emlékeztet, mint az égbolt vagy a tenger.

(A középkorban kialakult művészeti és festészeti színhierarchia értelmében a kék vált az égi királyság, a mennyország és Mária szimbólumává, a legdrágább és a legértékesebb színként tartották számon.)

Az itt kiállító művészek, mind saját megközelítésükön keresztül reflektálnak a kék szín univerzális erejére. Műveikben megmutatkozik a **természet és az emberi érzelmek kapcsolata, az anyagi világ és a transzcendens találkozása**, éppúgy, ahogy Klein művészetében is megmutatkozik a **látható és a láthatatlan világ**. A kiállított műveken keresztül minden látogató kapcsolódhat a bennünk élő kékség mélyen gyökerező jelentéstartalmával. A víz, mint a szabadság és a megtisztulás tere visszaköszön a kiállító művészek munkában.

**Boda Szilvia** fotóin keresztül a víz mitikus ereje szólal meg.

**Gödri Matilda** figuráiról a láthatatlan bölcsesség tükröződik vissza.

**Kadra Valéria, Török Mónika, Válóczi-Major Kata és Szlifka Zuzsanna** absztrakt alkotásaik a kékség spiritiális mélységét járják körül. A néhol absztrakt expresszionistákat idéző alkotásaikban a természet és az élet örök körforgása jelenik meg.

**Kóczán Krisztina** munkáin a víz mozgása ringatja magával a szemlélőt.

**Németh Kis Renáta** divatinstallációja felhívja a figyelmet a környezetünkkel való harmóniában élés fontosságára

**Perlaki Ágnes** képei megidézik a tengerparti nyaralások hangulatát

**Vadász Orsolya** üvegfestményeit a kör motívuma uralja, amely a ciklikusság és a teljesség szimbóluma.

**Püspök Anita** művészete számára a kék művészete legmélyebb rezonanciája – egy utazás a végtelen és a határtalan tájakon, a mélységekben és a magasságokban. A kék árnyalatai spirituális dimenziókat nyitnak meg, ahol az idő és a tér feloldódik, a lélek és az univerzum végtelen összhangban rezdül. – Püspök Anita.

Kérem, engedjék meg, hogy külön kiemeljem Püspök Anita festőművészt, az A.P. Art Galéria művészeti vezetőjét, aki fáradhatatlan munkájával és elkötelezettségével számtalan alkotót inspirál.

Végezetül, kívánom, hogy a BLUE kiállítás inspirációt nyújtson mindannyiunk számára, és ösztönözzön bennünket arra, hogy a művészet szemüvegén keresztül mélyebben elgondolkodjunk a fenntarthatóság és a megújulás fontosságáról.

Kívánom, hogy mindenki találjon egy olyan momentumot a kiállításban, amely megérinti, inspirálja és talán egy pillanatra elrepíti a kék végtelen horizontjára.

Köszönöm figyelmüket, és kellemes időtöltést kívánok a kiállítás megtekintéséhez!